b'\n_START_ARTICLE_\nSestavljeno oko\n_START_PARAGRAPH_\nSest\xc3\xa1vljeno ok\xc3\xb3 je \xc4\x8dutilo za vid pri \xc4\x8dlenono\xc5\xbecih, kot so raki in \xc5\xbeu\xc5\xbeelke. Sestavljeno je iz nekaj do nekaj tiso\xc4\x8d omatidijev, med seboj neodvisnih enot, ki zaznavajo prisotnost in kvaliteto (barvo, jakost) svetlobe. Vsak od omatidijev je zgrajeno iz drobne le\xc4\x8de, svetlobnega kanala, obkro\xc5\xbeenega s pigmentnimi celicami in mre\xc5\xbenice, kjer se nahajajo celice, ob\xc4\x8dutljive na svetlobo. Slika, ki jo vidi \xc4\x8dlenono\xc5\xbeec, je sestavljena iz odzivov mno\xc5\xbeice omatidijev, usmerjenih navzven pod razli\xc4\x8dnimi koti. Vsako izmed njih zaznava le svetlobo, ki pade navpi\xc4\x8dno nanj._NEWLINE_V primerjavi s \xc4\x8dlove\xc5\xa1kim o\xc4\x8desom, ki deluje po na\xc4\x8delu camere obscure, ima tako oko nizko lo\xc4\x8dljivost, ima pa lahko \xc5\xa1iroko vidno polje in je sposobno zaznavati hitre spremembe, v nekaterih primerih pa tudi smer polarizirane svetlobe.\n_START_SECTION_\nPsevdopupila\n_START_PARAGRAPH_\n\xc2\xbbPsevdopupila\xc2\xab\xc2\xa0je pojav, ki nastane zaradi razli\xc4\x8dne usmerjenosti o\xc4\x8desc v sestavljenem o\xc4\x8desu. Na zunaj deluje kot zenica vreten\xc4\x8darskega o\xc4\x8desa, ki se navidez premika in sledi opazovalcu (to je \xc5\xa1e posebej opazno pri \xc5\xbeu\xc5\xbeelkah, ki imajo velike sestavljene o\xc4\x8di, npr. ka\xc4\x8djih pastirjih in bogomolkah). V resnici gre za to, da se svetloba, ki pada na tista o\xc4\x8desca, ki so natan\xc4\x8dno v smeri opazovalca, popolnoma absorbira v \xc4\x8dutilnih celicah, zato se je ni\xc4\x8d ne odbije in izgleda tisti del o\xc4\x8desa \xc4\x8drn. Pri ostalih o\xc4\x8descih, ki so name\xc5\xa1\xc4\x8dena v drugih ravninah, se svetloba odbija od pigmentnih plasti v njih, zato imajo barvo.'